Školský poriadok školského klubu detí

pri Základnej škole v Bernolákove

I. Riadenie a organizácia ŠKD

1. Školský klub detí (ŠKD) je zriadený ako súčasť základnej školy.

2. ŠKD riadi riaditeľ školy, v prenesenej právomoci poverená zástupkyňa riaditeľa školy pre

I. stupeň ZŠ.

3. Za výchovno-vzdelávaciu činnosť v klube zodpovedá vedúca vychovávateľka.

4. Riaditeľ školy určuje počet oddelení podľa počtu prihlásených detí na pravidelnú

dochádzku.

5. V oddelení ŠKD môže byť zapísaných najmenej 15 a najviac 25 trvale dochádzajúcich detí.

II. Prevádzka ŠKD

1. Školský klub je v prevádzke celý školský rok počas pracovných dní v týždni denne

od 6,30 h do 7,40 h (pred vyučovaní) a od 11,40 h do 17,00 h (po vyučovaní).

2. V prípade oprávnených požiadaviek zákonných zástupcov detí môže byť ŠKD v prevádzke

aj počas vedľajších prázdnin, ak sa prihlási najmenej 15 detí. O rozsahu dennej prevádzky

počas prázdnin rozhoduje riaditeľ školy.

3. ŠKD sa riadi režimom dňa, ktorý je súčasťou školského poriadku ŠKD.

**Režim dňa**

Pred vyučovaním: 6,30 - 7,40 príchod detí do ŠKD /ranná služba/

6,30 - 7,40 oddychové a relaxačné činnosti

7,40 - 7,50 presun detí z ŠKD na vyučovanie

Po vyučovaní: 11,40 - 12,15 príchod detí do ŠKD, príprava na obed, hygiena

12,15 - 13,00 obed

13,00 - 13,30 oddychová činnosť

13,30 - 14,15 rekreačná činnosť

14,15 - 15,00 záujmová činnosť

15,00 - 15,10 hygiena, olovrant

15,10 – 16,15 príprava na vyučovanie

16,15 – 17,00 pobyt vonku

Režim dňa je zhodný aj pre deti po 5 vyučovacej hodine 12,30 a aj po 6 vyučovacej hodine 13,20.

III. Zaraďovanie detí do klubu

1. O zaradení dieťaťa do klubu rozhoduje riaditeľ školy, ktorý vydá zákonnému zástupcovi

dieťaťa na začiatku školského roku rozhodnutie o prijatí.

2. Deti sa do klubu zaraďujú vždy na jeden školský rok na základe písomnej žiadosti podanej

ich zákonnými zástupcami, najneskôr do 15. júna príslušného školského roka. Deti 1.

ročníka sa prihlasujú predbežne pri zápise do 1. ročníka. Zoznam zapísaných detí sa

aktualizuje na začiatku školského roka, najneskôr však do 10. septembra.

3. Do klubu sa prednostne prijímajú žiaci nižších ročníkov základnej školy, ktorí sú prihlásení

na pravidelnú dochádzku. Do klubu možno prijať dieťa aj na prechodné obdobie, ktorého

dĺžka sa vyznačí v rozhodnutí o prijatí.

IV. Výchovno-vzdelávacia činnosť

1. ŠKD zabezpečuje pre deti, ktoré plnia povinnú školskú dochádzku na základnej škole,

nenáročnú záujmovú činnosť podľa plánu, zameranú na uspokojovanie a rozvíjanie ich

záujmov v čase mimo vyučovania.

2. Výchovno-vzdelávacia činnosť klubu sa uskutočňuje ako pravidelná aktivita podľa

výchovného programu ŠKD. Je zameraná na činnosti oddychového, rekreačného

a záujmového charakteru a na prípravu na vyučovanie.

3. Oddychové činnosti sú pokojné, pohybovo a psychicky nenáročné, uskutočňujú sa po

vyučovaní, resp. za obedom.

4. Rekreačné činnosti /vychádzky, športové a pohybové hry/ sú plánované tak, aby sa umožnilo deťom stráviť čo najviac voľného času pohybom na čerstvom vzduchu a takto prispieť k ich dobrému telesnému vývoju.

5. Záujmová činnosť sa uskutočňuje spravidla v záujmových útvaroch, pričom sa umožňuje

deťom účasť aj na ďalších formách záujmovej činnosti mimo školy.

V. Dochádzka detí do klubu

1. Rozsah dennej dochádzky dieťaťa, spôsob a čas jeho odchodu domov, prípadne záujmová činnosť mimo ŠKD je uvedená v osobnom spise dieťaťa.. Prípadné zmeny v dochádzke o spôsobe odchodu je zákonný zástupca dieťaťa povinný oznámiť vychovávateľke písomne.

2. Zákonný zástupca dieťaťa písomne informuje vychovávateľku, ktorým osobám možno dieťa vydať /v súlade so zákonom/, resp. pri zmene preukázať sa súdnym rozhodnutím.

3. Dochádzka detí na rannú prevádzku ŠKD je do 7,30 h, potom sa vchod zamyká. Rodič

odovzdá dieťa vychovávateľke v triede na prízemí starej ZŠ. Dieťa sa hlási u službukonajúcej vychovávateľky, ktorá zapíše jeho prítomnosť do evidencie dochádzky rannej služby. O 7,40h deti odchádzajú do tried pod dohľadom učiteľského dozoru na chodbách.

4. Aby sa nenarušovala výchovno-vzdelávacia činnosť ŠKD, dieťa môže byť z klubu

uvoľnené za obedom do 13,30 h alebo až po 15,00 h. V prípade, že dieťa odchádza domov

v inom čase, resp. navštevuje krúžok alebo ZUŠ, rodič je povinný písomne to oznámiť

vychovávateľke.

5. Zákonný zástupca dieťaťa alebo rodinný príslušník, ktorý vyzdvihuje dieťa z ŠKD je

povinný prevziať si dieťa osobne, nie prostredníctvom mobilného telefónu.

6. Dieťa, ktoré neodôvodnene a bez písomného ospravedlnenia vynechá dochádzku 7 za sebou nasledujúcich pracovných dní, alebo 12 dní v mesiaci, sa vyradí zo zoznamu pravidelne dochádzajúcich detí.

7. Dieťa možno v priebehu školského roka prihlásiť a odhlásiť z ŠKD spravidla 3 dni pred

ukončením mesiaca, a to písomne, na predpísanom tlačive ŠKD.

8. Vychovávateľka aspoň 2 dni vopred písomne oboznamuje rodičov o činnostiach, ktoré sa

konajú mimo školy, zároveň oboznamuje rodičov o zmene príchodu detí do školy z návštevy

podujatia.

9. Rodič je povinný vybrať svoje dieťa z ŠKD do 17,00 h. Opakované vyzdvihnutie dieťaťa po

tomto termíne bude hlásené riaditeľke školy a príslušnému úradu práce, sociálnych vecí a rodiny.

VI. Starostlivosť o zdravie a bezpečnosť

1. Za bezpečnosť detí v ŠKD zodpovedá od príchodu do klubu až do odchodu z neho

vychovávateľka ŠKD alebo zastupujúca osoba.

2. Príchod detí do ŠKD zabezpečuje vychovávateľka, prípadne zastupujúca

učiteľka.

3. Ak sú vytvorené oddelenia z viacerých tried alebo viacerých skupín, príchod detí

zabezpečuje učiteľ, ktorý má poslednú vyučovaciu hodinu alebo bol inak určený.

4. Počas konania popoludňajšieho vyučovania (cudzí jazyk, náboženstvo, krúžok) vyučujúci

preberajú deti od vychovávateliek do svojej zodpovednosti a po skončení popoludňajšieho

vyučovania (podľa písomnej dohody s rodičom dieťaťa) uvoľňujú deti domov alebo ich

osobne odovzdajú do oddelenia vychovávateľke.

5. Pri hrách a inej činnosti je vychovávateľka povinná pred samotnou činnosťou poučiť deti

o bezpečnosti.

6. Pri činnostiach organizovaných mimo objektu školy môže mať vychovávateľka najviac 25

detí. Odchod detí na výlet alebo mimo obce ohlási vychovávateľka dohodnutým spôsobom na vedení školy.

7. Ak si to vyžaduje náročnosť prostredia alebo výkon činnosti, riaditeľ školy môže určiť vyšší

počet pedagogických zamestnancov alebo nižší počet detí.

8. Pri vychádzkach, výletoch a iných podujatiach mimo objektu školy zodpovedá

vychovávateľka za deti až do ich rozchodu pred objektom školy. Z miesta konania podujatia

môže byť dieťa uvoľnené len na základe písomného súhlasu rodičov.

9. V prípade úrazu poskytne vychovávateľka prvú pomoc, oznámi to vedeniu školy, napíše

záznam o školskom úraze a ihneď informuje rodiča. Pri poskytovaní prvej pomoci zabezpečí

bezpečnosť ostatných detí.

10. Ak zistí vychovávateľka u dieťaťa nevoľnosť, zvýšenú teplotu a pod., oznámi to neodkladne rodičom. Rodič je povinný čo najskôr svoje dieťa vyzdvihnúť z ŠKD.

11. Dieťa musí mať hygienické vrecúško a prezuvky.

12. Odporúčame, aby deti mali svoje osobné veci ( vrchné ošatenie - vetrovky, kabáty,bundy,

prezuvky, topánky) označené pre prípad neúmyselnej výmeny alebo odcudzenia.

13. Straty z uzatvorených priestorov v ŠKD vybavuje rodič v spolupráci s vychovávateľkou

a vedením školy. Za straty, ktoré vznikli nedodržaním pokynov

vychovávateliek, vnútorného poriadku školy a školského klubu detí škola neručí.

14. Nosenie drahých a nebezpečných predmetov do ŠKD je zakázané – platia pravidlá

vnútorného poriadku školy.

15. Svoje pripomienky alebo vyjadrenia k organizácii ŠKD a výchovno-vzdelávacej činnosti

rodič predkladá písomne vedúcej ŠKD alebo priamo zástupkyni riaditeľa pre I.st. ZŠ.

VII. Príspevok na úhradu za pobyt v ŠKD

1. Výšku mesačného príspevku, ktorou prispieva zákonný zástupca dieťaťa na čiastočnú úhradu nákladov spojených s činnosťou ŠKD, určuje zriaďovateľ všeobecným záväzným nariadením.

2. Príspevok v školskom klube detí sa neuhrádza za dieťa, ak jeho zákonný zástupca o to

písomne požiada zriaďovateľa a predloží mu doklad o tom, že je poberateľom dávky

v hmotnej núdzi a príspevkov k dávke v hmotnej núdzi

3. Príspevok vo výške 10,00 € sa uhrádza do 15. dňa príslušného kalendárneho mesiaca.

4. Príspevok sa platí nezávisle od času a počtu dní, ktoré dieťa strávi v ŠKD.

5. Ak rodič odhlási dieťa z ŠKD v priebehu mesiaca, nemá nárok na vrátenie poplatku.

6. Rodič je povinný platiť príspevok načas. Ak príspevok nie je uhradený do určeného dňa,

bude rodič na túto skutočnosť písomne upozornený.

7. Pokiaľ zákonný zástupca dieťaťa neuhradí stanovený príspevok za pobyt dieťaťa v ŠKD

a boli využité všetky primerané dostupné spôsoby na zabezpečenie úhrady, rozhodne

vedenie školy o vyradení dieťaťa z klubu.

VIII. Záverečné ustanovenia

Školský poriadok ŠKD je súčasťou Výchovného programu ŠKD

Účinnosť nadobúda 2.9.2010

Vypracovala: Katarína Koporcová vedúca ŠKD